पार्टनर के लिए भारत छोड़ा, सुप्रीम कोर्ट से मांगा शादी का अधिकार
Same-Sex Marriage: Gaurav and Satwik's Journey, Family Reactions, and the Legal Battle पहले कपल गौरव और सात्विक हैं, दूसरे उदित और एंड्रयू। मुलाकात कहां हुई, करीब कैसे आए, परिवार का रिएक्शन क्या रहा और कोर्ट तक मामला ले जाने का सफर कैसा रहा, इन सवालों के साथ हमने उनसे बात की।
समलैंगिक विवाह यानी एक ही सेक्स के लोगों के बीच शादी पर सुप्रीम कोर्ट सुनवाई कर रहा है। 11 मई को बहस पूरी हो चुकी, बस फैसला आना है। इसमें तीन पक्ष हैं- पिटीशनर, सरकार और मुस्लिम वक्फ बोर्ड। 2018 में सुप्रीम कोर्ट ने समलैंगिकता को अपराध की श्रेणी से हटा दिया था। इसके बाद सेम सेक्स मैरिज को कानूनी मान्यता देने की मांग उठी। अलग-अलग कोर्ट में 20 से ज्यादा याचिकाएं लगाई गईं।
केंद्र सरकार ने इस मसले पर राज्यों की राय मांगी थीं। तीन राज्य राजस्थान, असम और आंध्र प्रदेश ने विरोध किया। महाराष्ट्र, उत्तर प्रदेश, मणिपुर और सिक्किम ने विचार करने के लिए और वक्त मांगा।
कोर्ट की सुनवाई से अलग हमने उन लोगों की कहानी जानी, जिन्होंने सेम सेक्स मैरिज को मान्यता दिलाने के लिए पिटीशन लगाई है। पहले कपल गौरव और सात्विक हैं, दूसरे उदित और एंड्रयू। मुलाकात कहां हुई, करीब कैसे आए, परिवार का रिएक्शन क्या रहा और कोर्ट तक मामला ले जाने का सफर कैसा रहा, इन सवालों के साथ हमने उनसे बात की।
पहले बात गौरव और सात्विक की…
गौरव पंजाब से हैं। कनाडा से विजुअल आर्ट में MA किया और अब कथक डांसर हैं। वहीं, सात्विक दिल्ली के रहने वाले हैं। इकोनॉमिस्ट हैं, पर क्लासिकल म्यूजिक की प्रैक्टिस करते हैं। शुरुआती पढ़ाई दिल्ली में हुई, ऑक्सफोर्ड यूनिवर्सिटी में इकोनॉमिक्स की पढ़ाई की। अब कंसल्टिंग कंपनी चलाते हैं।
सात्विक और गौरव पहली बार 2014 में मिले थे। दोनों शादी करना चाहते हैं। सात्विक की फैमिली तैयार है, गौरव की फैमिली को मनाना बाकी है। सात्विक समेत 4 लोगों ने सुप्रीम कोर्ट में पिटीशन लगाई थी। इनमें से तीन भारत छोड़कर विदेश में रह रहे हैं।
दोनों की लाइफ नॉर्मल कपल से कैसे अलग है
सात्विक जवाब देते हैं, 'खाने में इसे मिर्च पसंद है और मुझे मीठा। हमारे बीच नोक-झोंक की सबसे बड़ी वजह यही है। अब हमने एक सेंटर पॉइंट बना लिया है। मैं मिर्च थोड़ा ज्यादा खाने लगा और इसने थोड़ा कम खाना शुरू किया है।'
'काम का बंटवारा नहीं होता। जिसे जो पसंद है, वह करता है, जो दोनों को पसंद नहीं, वो मिलकर करते हैं। खाना मिलकर बनाते हैं… जैसे इसे सब्जी बनाना पसंद है और मुझे दाल-चावल बनाना। रही बात बच्चों की, तो इसे पूरी क्रिकेट टीम चाहिए।’
नए साल की पार्टी में मिले, क्लासिकल म्यूजिकल प्रोग्राम में प्यार
सात्विक अपनी लव स्टोरी बताते हैं, '2014 में नए साल की शाम थी। मैं मुंबई के वर्सोवा में एक पार्टी में गया था। वहां गौरव भी आए थे। पता चला कि कनाडा से हैं। कथक डांसर हैं। मैं भी तबला बजाता हूं। बातचीत गौरव ने शुरू की। कहा, ‘आपकी शर्ट बहुत अच्छी है, मेरे पास भी ऐसी है।’
‘गौरव ने मेरा फोन नंबर लिया। 5 दिन बाद फोन आया। मैंने कहा, अच्छा मियां कहां हो, मिलना है? जवाब मिला- अहमदाबाद जा रहा हूं, एक क्लासिकल प्रोग्राम है। मेरे पास कोई काम नहीं था, इसलिए अहमदाबाद के लिए निकल पड़ा। गौरव से मिलने नहीं, क्लासिकल म्यूजिक सुनने।’
‘कार्यक्रम का नाम सप्तक था। ये शास्त्रीय संगीत का सबसे लंबा चलने वाला फेस्टिवल है। हमारी पहली डेट यहीं हुई। 5 दिन साथ रहे। इतना तय हो गया था कि कुछ हो सकता है। एक हफ्ते बाद मेरे भाई का जन्मदिन था। मैंने गौरव को घर बुलाया। ये मम्मी-पापा और भाई से मिला। तब घरवालों को भी लगा, हमारा कुछ तो चल रहा है।’
दो महीने बाद सात्विक ने साथ रहने का प्रपोजल दिया...
तो प्रपोज किसने किया? सात्विक कहते हैं, 'दो महीने में मैंने इन्हें साथ रहने के लिए प्रपोजल दे दिया।' तभी गौरव कहते हैं, ‘प्रपोज जैसा नहीं था, पर हमने बात जरूर की। मुझे लगा था कि पहले क्लैरिटी हो, तब कमिटमेंट हो। 2-3 चीजें मुझे अपने पार्टनर में चाहिए थीं, वे इसे मंजूर थीं। तबसे हम साथ हैं।’
शादी का कब सोचा? गौरव कहते हैं, 'मैंने तो पहले ही साल सोच लिया था। तब ये तैयार नहीं थे। मैंने अपने मां-पापा को बताया नहीं था। और ये चाहते थे कि सब खुले में हो।'
किसी से छिपाया नहीं, पर बॉलीवुड में रहना था, इसलिए बताया भी नहीं
सात्विक कहते हैं, ‘मैं बॉलीवुड में एक्टर और डायरेक्टर बनने आया था। वहां पता लग जाता तो लोग ज्यादा जज करते हैं। आपको वैसे ही रोल दिए जाएंगे। इसलिए मैंने बॉलीवुड में अपनी पहचान छिपाकर ही रखी।
खुद की ये पहचान कब हुई?
सात्विक कहते हैं, '12-13 साल का था, तब मुझे पता चल गया था। 14 साल का हुआ, तब मम्मी-पापा ने खुद ही पता कर लिया। मैंने उन्हें कुछ नहीं बताया।’ सात्विक हंसते हुए कहते हैं, ’पहले मैगजीन आती थीं, तो लोग कटिंग रखते थे। लड़का फीमेल की जगह मेल की कटिंग रखे, तो मां-बाप समझ जाते हैं कि वह किस तरफ जा रहा है।’
वहीं गौरव कहते हैं, 'मुझे लगता है मैं शायद 9 साल का था, जब पता चला। मैं जालंधर के छोटे से गांव विधिपुर का हूं। मेरे यहां सब इतना आसान नहीं था। वहां किसी ने इस तरह से नहीं सोचा। मेरे पूर्वज किसान थे। पापा शू कंपनी में मैनेजर थे, मां शू डिजाइन करती थीं। फिर पापा कनाडा के वैंकूवर शिफ्ट हो गए। मैं और मां भारत में ही रहे।’
‘9 से 12 साल की उम्र में मुझे लगने लगा कि लड़के मेरी पसंद हैं। सब कुछ दिमाग में था, पर साफ नहीं था। मैं विदेश गया, कुछ लोगों को देखा, तब समझ आया। फिर भी मैंने किसी को कुछ बताया नहीं। घर में भी 4 साल पहले ही बताया है। हालांकि परिवार अब भी एक्सेप्ट नहीं कर पा रहा है। उनके लिए बहुत मुश्किल है।'
गौरव कहते है, 'मां-बाप का पहला रिएक्शन यही होता है कि ये है क्या? फिर उन्हें लगता है कि लोग क्या सोचेंगे? बच्चे कैसे होंगे?'
गौरव इसके लिए मां-बाप को नहीं, बल्कि एजुकेशन सिस्टम और जानकारी की कमी को दोष देते हैं। वे कहते हैं, ‘मेरे कई दोस्त हैं, जो घर से भाग गए। कई ने सुसाइड कर लिया। कई गलत रास्ते पर चल पड़े। तो मेरे लिए अभी मुश्किल ही है।’
चाहते हैं शादी परिवार की मर्जी से हो, मम्मी-पापा मौजूद रहें…
गौरव कहते हैं, ‘शादी में एक्सेप्टेंस बहुत जरूरी है। मैं भी परंपराओं के मुताबिक शादी चाहता हूं। मम्मी-पापा भी शादी में आएं। ये मुश्किल तो है, लेकिन हम 8 साल से साथ हैं। हमने वो सब कुछ किया, जो कपल करते हैं। अब आगे ही बढ़ना है। कमिटमेंट है, शादी तो करनी है, जैसे भी हो।’
कानूनी लड़ाई जरूरी है, ताकि नॉर्मल कपल की तरह रह सकें
सात्विक एक किस्सा सुनाते हैं, 'मैं और गौरव मुंबई में साथ थे। किराए पर फ्लैट चाहिए था। एक जगह हम गए। मकान मालिक ने कहा- घर में लड़कियां नहीं आनी चाहिए। हमने फौरन हां कह दी। आप सोचिए, अगर अपनी पहचान बता देते तो फ्लैट तक नहीं मिलता। इतनी छोटी चीज में दिक्कत है, तो फिर आगे क्या होगा। जॉइंट बैंक अकाउंट नहीं खोल सकते। प्रॉपर्टी जॉइंट में नहीं ले सकते।
भगवान न करे, अगर मैं और गौरव इंडिया में हैं, गौरव हास्पिटल में हैं, तो मैं उसके लिए कोई डिसीजन तक नहीं ले सकता। हम बच्चे कैसे करेंगे, कर भी पाएंगे या नहीं। लोग उन्हें चिढ़ाएंगे कि तुम्हारी तो मां नहीं, दो-दो पिता हैं। बहुत सारी चीजें हैं।’
साथ रहने के लिए भारत छोड़ा, शादी का अधिकार मिला तो लौट आएंगे…
सात्विक और गौरव अभी कनाडा में रह रहे हैं। सात्विक कहते हैं,’ मैं और गौरव इंडिया में बहुत खुश थे। हमारे फैमिली, दोस्त सब वहीं हैं। ज्यादातर लोग विदेश जाते हैं कि बाहर पैसा ज्यादा मिलेगा। जिंदगी अच्छी होगी, लेकिन हमारी लाइफ इंडिया में अच्छी थी। अगस्त, 2020 में हमने भारत छोड़ने का मन बनाया। अगर इक्वल राइट्स मिलते हैं, तो हम वापस आने के बारे में सोचेंगे।
मैंने इसे फौरन स्वीकार नहीं किया, शॉक तो मुझे भी लगा था: सात्विक की मां
सात्विक और गौरव से बात करने के बाद हम गुड़गांव पहुंचे। यहां सात्विक की मां मीनू और पापा नमित से मिले। सात्विक की मां जालंधर से हैं। ऐसी फैमिली से जहां म्यूजिक जिंदगी का हिस्सा है। जर्नलिस्ट हैं। फैशन इंवेंट भी ऑर्गेनाइज करती हैं। फैमिना मैगजीन में रेजिडेंट एडिटर रह चुकी हैं।
सात्विक के रिश्ते के बारे में पूछने पर वे कहती हैं, 'मेरे कई दोस्त गे, लेस्बियन हैं, लेकिन अपने घर में भी होगा, सोचा नहीं था। सात्विक ने मुझे बताया, तब शायद वो 14 साल का था। उसने कहा मां, मैं गे हूं। मैंने कहा, अभी तुम्हें पता नहीं। उसने कहा- नहीं, मैंने सब इंटरनेट पर पढ़ लिया है। ये नॉर्मल है।’
मीनू कहती हैं, ‘मैंने उसके पापा को बताया। उनका रिएक्शन था- क्या वो श्योर है। मैंने कहा, हां, मतलब उसने ऐसा कहा है। उन्होंने कहा- अगर वह श्योर है, तो फिर ठीक है। नमित बिल्कुल नॉर्मल थे। मेरे दिमाग में फिर भी था कि शायद वह बाइसेक्शुअल हो। मैंने उससे ये कहा तो उसने साफ मना कर दिया।’
फैमिली कभी ट्रेडिशनल नहीं रही, इसलिए ये शॉकिंग नहीं था: सात्विक के पापा
सात्विक के पिता नमित कहते हैं, 'हमारी फैमिली कभी ट्रेडिशनल नहीं रही। हम तीन जनरेशन से सरनेम नहीं लगाते। हमारे मां-पापा ने भागकर शादी की। मेरे पिता विदेश में पढ़े। वे थिएटर करते थे। उस जमाने में थिएटर बहुत रिस्पेक्टबल नहीं माना जाता था।’
अब उदित और एंड्रयू की कहानी…
मैं गे हूं, परिवार को दिक्कत नहीं, चाहता हूं धूम-धड़ाके से शादी करूं: उदित
‘हमारे आस-पड़ोस में गे या लेस्बियन पर बात होती है, तो लोग कहते हैं कि ये वेस्टर्न कल्चर है। हमारे यहां ये सब नहीं होता। पर हमारी कहानी सुनकर आप चौंक जाएंगे। मैं उदित दिल्ली से हूं और मेरा पार्टनर एंड्रयू अमेरिका से। मैंने अपने पेरेंट्स को बताया कि मैं गे हूं, तो उनके लिए ये नॉर्मल था। एंड्रयू के लिए बहुत मुश्किल था। वो रूढ़िवादी ईसाई परिवार से आता है। उसके पेरेंट्स को उसकी सेक्शुएलिटी स्वीकार करने में काफी वक्त लगा।’
उदित अमेरिका के सैन फ्रांसिस्को में रहते हैं और भारत में समलैंगिक शादी के लिए कानूनी लड़ाई लड़ रहे हैं। उन्होंने भी सुप्रीम कोर्ट में सेम सेक्स मैरिज को मान्यता देने के लिए पिटीशन लगाई है।
उदित दिल्ली में पैदा हुए, पढ़ाई भी यहीं हुई। मां-पिता दोनों एम्स में डॉक्टर थे। उदित बताते हैं कि ‘मैं 4-5 साल का था, तब मुझे कुछ ज्यादा समझ नहीं आ रहा था। बस इतना समझ आता था कि मैं अपने क्लासमेट से अलग हूं। मैं बॉयज स्कूल में पढ़ता था। 14-15 साल का हुआ, तो देखा कि मेरे क्लासमेट गर्ल्स स्कूल की लड़कियों में बहुत दिलचस्पी लेते थे। मेरी लड़कियों में कोई दिलचस्पी नहीं थी। बचपन में कभी मैंने अपने पेरेंट्स को इस बारे में नहीं बताया।’
‘मेरी साइंस और कंप्यूटर में दिलचस्पी थी, इसलिए मैं इंजीनियरिंग करना चाहता था। पर लगा कि इंजीनियरिंग तो सभी करते हैं। इसलिए कोलकाता से LLB की और दिल्ली हाईकोर्ट में तीन साल प्रैक्टिस की। कॉलेज में मैंने अपनी सेक्शुएलिटी के बारे में किसी को नहीं बताया। बाद में धीरे-धीरे लोगों को बताना शुरू किया, तो दोस्तों का सपोर्ट मिला।’
उदित के 68 साल के पिता सुनीत सूद एम्स से रिटायर्ड डॉक्टर हैं। वे बताते हैं, ‘मुझे याद है कि पहली बार उदित की सेक्शुएलिटी के बारे में पता चला, तो मेरे दिमाग में यही था कि मेरे बेटे ने इतने साल तक क्यों नहीं बताया। बचपन में उसके दिमाग में परेशानी चल रही होगी, लेकिन जानने के बाद दुख हुआ कि ये सब उसे अकेले झेलना पड़ा। हम उसका साथ देते।’
दिल्ली हाईकोर्ट में प्रैक्टिस के बाद उदित ने स्टैनफोर्ड यूनिवर्सिटी से इंटेलेक्चुअल प्रॉपर्टी लॉ में पोस्ट ग्रेजुएशन किया। उदित कहते हैं कि शुरुआत में मैं अमेरिका में पढ़ाई पूरी करके भारत लौटना चाहता था, पर अमेरिका में सेक्शुएलिटी को लेकर खुला माहौल था। मुझे महसूस हुआ कि मैं अमेरिका में ओपनली गे हो सकता हूं। इसलिए मैंने वहीं काम शुरू कर दिया।
उदित कहते हैं, ‘मुझे ये डर कभी नहीं रहा कि मेरे पेरेंट्स मेरा गे होना स्वीकार नहीं करेंगे। फिर भी मैंने उन्हें बताने में कई साल लगाए। मैं सैन फ्रांसिस्को आया, तब मैं किसी को डेट कर रहा था। मैंने पहले भाई को बताया। वॉट्सऐप पर लिखा कि आई एम गे, बाई द वे। उसने जवाब दिया ओके। इसके एक साल बाद मां-पिता को बताया।’
पहले ऑनलाइन मिले, फिर आमने-सामने.. बस प्यार हो गया
उदित बताते हैं, ‘मैं एंड्रयू से ऑनलाइन मिला था। एंड्रयू अमेरिका के रीनो नेवादा में रहता है। वो सैन फ्रांसिस्को छुट्टी मनाने आया था। हम उस वक्त ऐप पर चैट कर रहे थे। तय किया कि मिला जाए। वीकेंड में मैं उससे मिलने रीनो चला गया। मुझे एंड्रयू पसंद था, वो काफी मजाकिया है और मुझे ये अच्छा लगा।’
‘हम अभी एंगेज्ड नहीं हैं। एक-दूसरे को पार्टनर बुलाते हैं, लेकिन ऑफिशियली दोनों सिंगल हैं। सुप्रीम कोर्ट में चल रहा केस इसकी एक वजह है। मैं दोस्तों की शादियों में जाता हूं। चाहता हूं कि मेरी भी धूम-धड़ाके से शादी हो। अगर इस केस के जरिए भारत में शादी करने की इजाजत मिल जाए, तब हम शायद अपने रिश्ते को नए मुकाम पर ले जाने के बारे में सोच सकते हैं।’
एंड्रयू अमेरिका के रहने वाले, पर परिवार को मनाना मुश्किल था
एंड्रयू का जन्म और परवरिश साउथ USA में हुई। ये इलाका काफी धार्मिक माना जाता है। एंड्रयू बताते हैं कि ‘मैंने अपनी सेक्शुएलिटी के बारे में कॉलेज के लास्ट ईयर तक किसी को नहीं बताया।’ उदित के परिवार से उलट एंड्रयू के परिवार को उनका गे होना पाप की तरह लगता रहा। पेरेंट्स काफी धार्मिक हैं।
एंड्रयू कहते हैं,’मैंने उन्हें अपने बारे में बताया, तो शायद वो मेरी जिंदगी के सबसे बुरे दिनों में से एक रहे। 9 साल पहले मेरे मॉम-डैड में बदलाव आना शुरू हुआ। वे मुझसे अच्छे से बात करने लगे।’
एंड्रयू मानते हैं कि शादी करने के मामले में सभी के अधिकार बराबर होने चाहिए। मेरी परवरिश ऐसी जगह हुई, जहां धार्मिक पृष्ठभूमि की वजह से मैं सुसाइडल फील कर रहा था।’
एंड्रयू पूरी तरफ प्रोफेशनल, रिश्ते में भी सब प्लान करता है: उदित
एंड्रयू से रिश्ते पर उदित कहते हैं, ‘एंड्रयू फाइनेंशियल एडवाइजर है। वो पूरी तरह प्रोफेशनल है। हमारे रिश्ते में भी सब कुछ प्लान करता है। जैसे अगले हफ्ते कहां डिनर करना है, क्या करना है। उसने हमारा जॉइंट कैलेंडर बनवाया है। दोनों को पता रहता है कि हम क्या-क्या प्लान कर रहे हैं। अगले हफ्ते हम मेक्सिको जा रहे हैं, उसने महीनों पहले से ये प्लान किया हुआ था। मैं ये सब प्लानिंग पसंद नहीं करता, जो जैसा होता जाता है, वही करना चाहता हूं।’
उदित बताते हैं कि ‘मेरे पेरेंट्स कई बार एंड्रयू से मिल चुके हैं। दोनों के परिवार साथ में छुट्टी मनाने भी गए थे। मेरे पेरेंट्स एंड्रयू के साथ वैसा ही बर्ताव करते हैं, जैसा मेरी भाभी के साथ करते हैं। हमारे यहां कोई भी फैमिला ड्रामा नहीं हुआ। केस लड़ते हुए भी परिवार से पूरा सपोर्ट मिला है। वे चाहते हैं कि हम ये केस जीतें।,
उदित की मां मिनी से हमने पूछा कि उन्होंने दोस्तों-रिश्तेदारों को बेटे के बारे में बताया तो क्या रिएक्शन रहा? वो कहती हैं- शुरू में थोड़ा अजीब रहा। दोस्तों को पता चला तो उनका रिएक्शन नॉर्मल था। हम डॉक्टर हैं, इसलिए हमें पता है कि ये बहुत नॉर्मल है। हमें परवाह नहीं है कि लोग क्या कहेंगे। सुप्रीम कोर्ट में सुनवाई के बाद सबको पता है। कुछ साथी डॉक्टरों के भी हमें अजीब रिएक्शन देखने को मिले हैं।’
सुप्रीम कोर्ट का फैसला कई लोगों की जिंदगी पर असर डालेगा…
उदित खुद लॉयर हैं और सेम सेक्स मैरिज की पूरी सुनवाई को फॉलो कर रहे हैं। वे कहते हैं ‘मुझे लगता है कि सबसे जरूरी चीज है कि सुप्रीम कोर्ट ये बोल दे कि तुम भी शादी कर सकते हो और तुम्हारा रिश्ता भी उसी तरह है, जैसा दूसरे लोगों का है।'
'अगर सुप्रीम कोर्ट ऐसा फैसला नहीं देता है, तो इसका असर उन पर होगा तो अभी 14-15 साल के हैं। मैं उस उम्र में था और अपनी सेक्शुएलिटी पर सवाल करता था। अगर इन बच्चों को आज नहीं बताया जाए कि तुम्हारी सेक्शुएलिटी, रिश्ता और जिंदगी उतनी ही बराबर है, जितनी दूसरों की है, तो उन पर बहुत बुरा असर होगा।’
6 महीने की तैयारी के बाद केस दायर किया, वकील दोस्तों ने मदद की
उदित बताते हैं कि हम चार लोगों ने मिलकर ये याचिका दायर की है। हम चारों को परिवार का पूरा सपोर्ट है। मैंने दिल्ली हाईकोर्ट में प्रैक्टिस की है, वहां कई वकील मेरे दोस्त हैं। वे मेरी लड़ाई लड़ने के लिए तैयार हैं। मेरी पूरी लीगल टीम स्ट्रेट है, लेकिन फिर भी वो हमारे लिए दिन-रात मेहनत कर रहे हैं।'
'हमने अगस्त, 2020 में केस की तैयारी शुरू की थी। फरवरी, 2021 में केस दायर किया। हमे चिंता थी कि केस दायर करने से हमारा नाम पब्लिक में आ जाएगा, लोग पूछने लगेंगे, लेकिन हमें लगा कि ये सब करना जरूरी है।
स्पेशल मैरिज एक्ट को फोकस में रखकर दायर की याचिका
उदित बताते हैं, ‘पिटीशन दायर करते वक्त हमने तय किया कि हमें स्पेशल मैरिज एक्ट पर फोकस करना है। संविधान समाज के साथ विकसित होता है, तो इसमें भी बदलाव होना चाहिए। हमने स्पेशल मैरिज एक्ट पढ़ा। लीगल एनालिसिस किया। दूसरी तरफ केस के फैक्ट तैयार करने थे, जिसमें बताना था कि हम कौन हैं। दोस्तों की कहानियों को केस में शामिल किया।'
'हमें पता था कि सरकार क्या तीन तर्क देगी, उसे चुनौती देने की तैयारी कर ली। अब सरकार वही 3 तर्क दे रही है। हमारा केस इसलिए अलग है क्योंकि हमने ये बतौर कपल नहीं, बल्कि इंडिविजुअल फाइल किया है।'
संविधान में आर्टिकल-21 में लिखा है ‘एनी पर्सन’। ये ह्यूमन राइट्स हैं। ये अधिकार नागरिकों, महिलाओं, पुरुषों तक सीमित नहीं हैं, बल्कि ये इंसान होने के नाते सभी के हैं। ये जीवन जीने का अधिकार हैं, इसमें शिक्षा का अधिकार भी आता है। इसके तहत शादी का अधिकार भी आता है। अगर आप इंसान हैं, तो आपको पसंद से शादी करने का अधिकार है।’
पिटीशन का कानूनी आधार…
पिटीशन के मुताबिक, भारत का संविधान हर व्यक्ति को पसंद के आधार पर शादी करने का अधिकार देता है। हालांकि, स्पेशल मैरिज एक्ट-1954 में साफ तौर पर LGBTQ+ को पहचान नहीं दी गई है। यही अस्पष्टता पिटीशनर के बुनियादी अधिकारों को देने से इनकार करने जैसी है।
पिटीशन में LGBTQ+ समुदाय के पक्ष में दिए गए सुप्रीम कोर्ट के फैसले का हवाला भी दिया गया है। इसके तहत समलैंगिकता को अपराध की श्रेणी से बाहर कर दिया गया था।
